Nogironligi boʻlgan shaxslarni hamda aholining ijtimoiy himoyaga muhtoj qatlamlarini qoʻllab-quvvatlashning qoʻshimcha chora-tadbirlari toʻgʻrisida
(decree, 2024-11-21)

Nogironligi boʻlgan shaxslar, ayniqsa, doimiy parvarishga muhtoj boʻlgan bolalarni parvarishlayotgan oilalarni davlat tomonidan ijtimoiy qoʻllab-quvvatlash tizimini yanada takomillashtirish, ijtimoiy yordamning zamonaviy mexanizmlarini amalga oshirishda yangi yondashuvlarni joriy etish maqsadida: 1. 2022-yil 1-maydan boshlab nogironlik pensiyalari, shu jumladan ish staji toʻliq boʻlmagan chogʻdagi nogironlik pensiyasi hamda mehnatga layoqatsiz fuqarolarga beriladigan nogironlik nafaqasining eng kam miqdori 698 000 soʻm etib belgilansin. 2. Belgilansinki, 2022-yil 1-apreldan boshlab: a) oʻzgalar parvarishiga muhtoj nogironligi boʻlgan 18 yoshgacha bolalarning (keyingi oʻrinlarda — oʻzgalar parvarishiga muhtoj bolalar) parvarishi bilan band boʻlgan bolaning qonuniy vakiliga har oyda 500 000 soʻm miqdorida nafaqa toʻlovi (keyingi oʻrinlarda — parvarishlash nafaqasi) joriy etiladi. Bunda, parvarishlash nafaqasini toʻlash va yetkazib berish xarajatlari Oʻzbekiston Respublikasining respublika budjeti mablagʻlari hisobidan qoplanadi; b) parvarishlash nafaqasi fuqarolardan murojaat talab etilmagan holda, elektron maʼlumotlar asosida “proaktiv shakl”da Oʻzbekiston Respublikasi Prezidenti huzuridagi Ijtimoiy himoya milliy agentligi tomonidan tayinlanadi va toʻlanadi. 3. Tibbiy-ijtimoiy xizmatlarni rivojlantirish agentligi (A.K. Inakov) Sogʻliqni saqlash vazirligi (B.A. Musayev) bilan birgalikda quyidagi maʼlumotlarni budjetdan tashqari Pensiya jamgʻarmasiga elektron shaklda taqdim etib borishni taʼminlasin: 2022-yil 1-apreldan boshlab oʻzgalar parvarishiga muhtoj bolalar toʻgʻrisidagi maʼlumotlarni; 2022-yil 1-oktabrdan boshlab oʻzgalar parvarishiga muhtoj bolalarning qonuniy vakillari toʻgʻrisidagi maʼlumotlarni. 4. Moliya vazirligi (T.A. Ishmetov) Tibbiy-ijtimoiy xizmatlarni rivojlantirish agentligi (A.K. Inakov), Sogʻliqni saqlash vazirligi (B.A. Musayev) bilan birgalikda 2022-yilning oktabr oyidan boshlab 18 yoshgacha nogironligi boʻlgan bolalar va odamning immunitet tanqisligi virusi keltirib chiqaradigan kasallikka chalingan 18 yoshgacha bolalarga toʻlanadigan nafaqalarni hamda parvarishlash nafaqasini fuqarolardan qoʻshimcha hujjatlarni talab etmagan holda “proaktiv shakl”da tayinlash tizimini joriy etsin. 5. Moliya vazirligi (T.A. Ishmetov): ushbu Farmonda belgilangan chora-tadbirlar bilan bogʻliq xarajatlar budjetdan tashqari Pensiya jamgʻarmasining qoʻshimcha daromadlari hamda jamgʻarmaga respublika budjetidan ajratilishi koʻzda tutilgan transfertlar hisobidan moliyalashtirilishini taʼminlasin; kelgusi yillarda Oʻzbekiston Respublikasining Davlat budjeti parametrlarida mazkur Farmonning amalga oshirilishi bilan bogʻliq xarajatlarni nazarda tutsin; manfaatdor vazirlik va idoralar bilan birgalikda uch oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 6. Moliya vazirligi, Oʻzbekiston Milliy axborot agentligi, Oʻzbekiston Milliy teleradiokompaniyasi, Axborot va ommaviy kommunikatsiyalar agentligi ushbu Farmonning maqsadi, vazifalari va bundan kutilayotgan natijalarni ommaviy axborot vositalari, Internet va ijtimoiy tarmoqlarda keng yoritish ishlarini tashkil qilsin. 7. Oʻzgalar parvarishiga muhtoj boʻlgan 18 yoshgacha bolalarning kasalliklari roʻyxati ilovaga muvofiq tasdiqlansin. 8. Ushbu Farmon ijrosini samarali tashkil qilishga masʼul va shaxsiy javobgar etib moliya vaziri T.A. Ishmetov va Tibbiy-ijtimoiy xizmatlarni rivojlantirish agentligi direktori A.K. Inakov belgilansin. 9. Mazkur Farmonning ijrosini nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov zimmasiga yuklansin. 1. Bosh va orqa miya jarohatlari hamda tugʻuruq jarohatlari oqibatida bosh va orqa miya qon aylanishining ogʻir buzilishlari, periventrikulyar leykomalyatsiya, markaziy asab tizimining virusli infeksiyalari natijasida chuqur harakatlar buzilishi bilan asoratlangan holatlar. 2. Jarrohlik amaliyotidan keyingi holatlar: ichki aʼzolar, suyak-mushak tizimi, miya qutisi, quloq-tomoq-burun aʼzolari va suyak-mushak tizimining tugʻma anomaliyasi (rivojlanish nuqsonlari va deformatsiyalarning ogʻir shakllari) bilan tugʻilgan chaqaloqlarda uzoq nazoratni va korreksiyani talab qiladigan holatlar. 3. Biriktiruvchi toʻqimaning tizimli shikastlanishi: tizimli qizil yugurik, dermatopolimiozit, tizimli boshlanuvchi yuvenil artriti, yuvenil revmatoid artriti va tugunchali periarteritning ogʻir turlari. 4. Serebral falaj va boshqa falajli sindromlar (istisno: G81.0-G81.9-gemiplegiya, G83.1-oyoqlar monoplegiyasi va G83.2-qoʻl monoplegiyasi). 5. Bolalar serebral falaji, periventrikulyar leykomalyatsiya. (Istisno: G80.2-bolalar gemiplegiyasi). 6. Tez-tez qaytalanuvchi epilepsiyaning shaxs oʻzgarishi va aql pastligi bilan kechishi. 7. Kelib chiqishi har xil boʻlgan aqliy zaiflikning chuqur va ogʻir turi. Autizm. 8. Surunkali ogʻir shizofreniya va boshqa ruhiy buzilishlar, xulq-atvor buzilishlari. 9. Poliomiyelit kasalligining ogʻir asoratlari. 10. Oʻtkir boʻshashgan shol. 11. Tugʻma gidrotsefaliya (kuchli miya qutisi gipertenziyasi, tez-tez takrorlanuvchi talvasa xurujlari, koʻz tubidagi asoratlar, parezlar, plegiyalar, aqliy, nutqiy, motor rivojlanishida orqada qolishlar). 12. Koʻrish oʻtkirligining yaxshi koʻradigan koʻzda 0 — 0,03 ga (korreksiya bilan) pasayishi. 13. Tugʻma va orttirilgan tusdagi surunkali bronx-oʻpka kasalliklarida II-III darajali turgʻun nafas yetishmovchiligi. Astmaning gormonga bogʻliq asoratli turi. 14. Tez-tez qaytalanuvchi oqma yaralar va funksional buzilishlar bilan kechadigan suyak va boshqa tayanch tizimi sili, silga qarshi dori vositalariga turgʻunligi boʻlgan, davolanish natija bermagan va palliativ davoga muhtoj boʻlgan sil kasalliklari; bosh miya faoliyatining keskin buzilishi bilan kechadigan sil meningoensefaliti, jarrohlik yoʻli bilan davolanishga hayotiy qarshi koʻrsatmalari boʻlgan, keskin funksional buzilishlar bilan kechadigan bosh va orqa miya tuberkulemalari. 15. Jigarning tugʻma, irsiy, orttirilgan kasalliklarida kuchli turgʻun qayta tiklanmaydigan funksional buzilishlar. 16. Surunkali buyrak yetishmovchiligining III bosqichi. 17. Inkurabel yomon sifatli oʻsmalarning ogʻir shakli. 18. Bir necha bor jarrohlik amaliyotidan keyin tuzatib boʻlmaydigan doimiy najas va siydikni tuta olmaslik, yoʻgʻon, toʻgʻri ichak va orqa chiqaruv teshigining tugʻma va orttirilgan oqmalari, siydik tanosil aʼzolari oqmalari. 19. Suyak-mushak tizimi va biriktiruvchi toʻqima kasalliklarida yaqqol qayta tiklanmaydigan funksional buzilishlar: bir yoki ikkala oyoq va qoʻllarda tugʻma va orttirilgan ogʻir darajadagi skelet deformatsiyalari va amputatsion choʻltoqlar; tayanch-harakat apparatining rivojlanish nuqsonlari tufayli mustaqil harakat va oʻz-oʻziga xizmat qilish imkoniyati yoʻqligi. 20. Qon aylanish tizimi tugʻma anomaliyalari (rivojlanish nuqsonlari, maʼlum bir yoshgacha operatsiya qilib boʻlmaydigan holatlar, yurak va yirik qon tomirlarida oʻtkazilgan jarrohlik amaliyotidan keyingi holatlar) ifodalangan darajadagi funksiya buzilishlari bilan. 21. Ichki sekretsiya bezlari funksiyasining yetishmovchiligi: qandli diabetning 1 turi (insulinga bogʻliq qandli diabet); qandsiz diabet (pitiutrin-rezistent shakli), Itsengo-Kushinga sindromi, surunkali buyrak usti bezlarining boshqa buzilishlari (Adisson krizi), total adrenoektomiyadan keyingi holat, buyrak usti bezi poʻstlogʻining ogʻir tugʻma disfunksiyasi, somatotrop yetishmovchilik (gipofizar nanizm), tugʻma va orttirilgan gipotireozning ogʻir shakli, gipoparatireoz, tireotoksikoz. 22. Miopatiyalar, orqa mushak atrofiyasi, tugallanmagan osteogenez, irsiy neyrodegenerativ kasalliklar — leykodistrofiya, gepatolentikulyar degeneratsiya. Ichki aʼzolar va tizimlarning ogʻir buzilishlari, psixomotor va nutqiy rivojlanishdagi buzilishlar bilan kechuvchi irsiy raxitsimon kasalliklar, Marfan sindromi va Elers-Danlo sindromi. 23. Koʻplab tugʻma nuqsonlar, ichki aʼzolar faoliyatining buzilishlari, psixomotor va nutqiy rivojlanishda orqada qolish bilan kechuvchi xromosom buzilishlar: Klaynfelter sindromi, Shershevskiy-Terner sindromi, Patau sindromi, Edvards sindromi va boshqalar. 24. Oʻtkir va surunkali leykozlar, gemoblastozlar, xavfli gistiotsitoz, miyelodisplastik sindromlar. 25. Qon ishlab chiqarish tugʻma va orttirilgan aplastik anemiyalari. 26. Ogʻir gemorragik sindrom bilan kechuvchi, doimo qaytalanib turuvchi surunkali trombotsitopatiyalar, irsiy va orttirilgan shakllari, yiliga 3 marotabadan ortiq xuruj qiladigan gemorragik sindromlar. 27. Gemofiliya. 28. Talassemiya. 29. Tugʻma immunitet tanqisligi holatlari: ogʻir mujassamlashtirilgan antitanachalar yetishmovchiligi ustun boʻlgan immunitet tanqisligi holatlari, polimorfyadroli neytrofillar funksional buzilishlari, septik granulamatoz — jigar, oʻpka, limfa tugunlari va boshqa aʼzolarning qaytalanib turuvchi bakterial shikastlanishi bilan kechishi. 30. OITS — orttirilgan immunitet tanqisligi sindromining IV bosqichi. 31. Bullyoz epirdemioliz. 32. Kistozli fibroz (mukovissidoz): 7 yoshgacha boʻlgan bolalar doimiy yordamga muhtoj; 7 yoshdan katta bolalarda — ogʻir asoratli holatlarda. 33. Ichki aʼzolar faoliyatining buzilishlari, psixomotor va nutqiy rivojlanishda orqada qolish bilan kechuvchi irsiy glikogen toʻplanishi va glikosfingolipid metobolizmining buzilishi kasalliklari: Pompe kasalligi; Goshe kasalligi; Fabri kasalligi; Krabbe kasalligi; Niman-Pik (A va V turi) kasalligi; Mukopolisaxaridozlar. 34. Ichki aʼzolar faoliyatining buzilishlari, psixomotor va nutqiy rivojlanishda orqada qolish bilan kechuvchi Daun kasalligi.